text: মাওলানা মোঃ নুরুল ইসলাম ( ১৯৩১ - ১১ নভেম্বর ২০১৮) বাংলাদেশ আওয়ামী লীগের রাজনীতিবিদ ছিলেন। তিনি জামালপুর-৪ (সরিষাবাড়ি) আসন থেকে ১৯৯৬ সালে সপ্তম জাতীয় সংসদ নির্বাচনে সংসদ সদস্য নির্বাচিত হন এবং শেখ হাসিনার প্রথম মন্ত্রিসভার ধর্ম বিষয়ক মন্ত্রণালয়ের প্রতিমন্ত্রী ছিলেন।
  
  প্রাথমিক ও কর্মজীবন
  
  জন্ম 
  নুরুল ইসলাম বাংলাদেশের জামালপুর জেলার সরিষাবাড়ী উপজেলার পাখিমারা গ্রামে ১৯৩১ সালে জন্মগ্রহণ করেন। তিনি ১৯৭১ সালে জামালপুর জেলার সরিষাবাড়ি থানার পোগলদিঘা উচ্চ বিদ্যালয়ে শিক্ষকতা করেন।
  
  রাজনীতি 
  বাংলাদেশের প্রথম উপজেলা পরিষদ নির্বাচনে জাতীয় পার্টি থেকে সরিষাবাড়ী উপজেলা পরিষদের চেয়ারম্যান নির্বাচিত হন। নব্বইয়ের দশকে আওয়ামী লীগে যোগদান করেন। ১৯৯৬ সালে সপ্তম জাতীয় সংসদ নির্বাচনে নৌকা প্রতীকে বিএনপির সাবেক মহাসচিব ব্যারিস্টার আবদুস সালাম তালুকদারের সাথে প্রতিদ্বন্দ্বিতা করে জামালপুর-৪ আসন থেকে সংসদ সদস্য নির্বাচিত হন এবং শেখ হাসিনার প্রথম মন্ত্রিসভার  ধর্ম বিষয়ক মন্ত্রণালয়ের প্রতিমন্ত্রীর দায়িত্ব পালন করেন।  মৃত্যুর পূর্ব পর্যন্ত তিনি জামালপুর জেলা আওয়ামী লীগের উপদেষ্টা ও জেলা ফার্টিলাইজার অ্যাসোসিয়েশনের সভাপতি হিসেবে দায়িত্ব পালন করেন।
  
  বিতর্ক 
  নুরুল ইসলাম ১৯৭১ সালের মুক্তিযুদ্ধে বিতর্কিত ভূমিকায় রাজাকার ছিলেন। যে কারণে সাবেক সংসদ সদস্য ও মন্ত্রী হওয়ার পরও জাতীয় সংসদ ভবনের দক্ষিণ প্লাজায় গার্ড অব অনার ও জানাজার নামাজ হয়নি।
  
  মৃত্যু 
  নুরুল ইসলাম ১১ নভেম্বর ২০১৮ ঢাকার এ্যাপলো হাসপাতালে মৃত্যুবরণ করেন।
  
  তথ্যসূত্র
  
  বিষয়শ্রেণী:২০১৮-এ মৃত্যু
  বিষয়শ্রেণী:সপ্তম জাতীয় সংসদ সদস্য
  বিষয়শ্রেণী:বাংলাদেশ আওয়ামী লীগের রাজনীতিবিদ
  বিষয়শ্রেণী:জাতীয় পার্টির সাবেক রাজনীতিবিদ
  বিষয়শ্রেণী:জামালপুর জেলার রাজনীতিবিদ
title: মোঃ নুরুল ইসলাম